Nafarroako Parlamentuak, 2020ko urtarrilaren 16an egindako Osoko Bilkuran, honako erabaki hau onetsi zuen: “Erabakia. Horren bidez, Nafarroako Gobernua premiatzen da emakumeen eta gizonen arteko berdintasuna landa-ingurunean bultzatuko duten berariazko zenbait ekintza jaso ditzan Emakumeen eta gizonen arteko berdintasunerako Plan Estrategikoan”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“Nafarroako Parlamentuak Nafarroako Gobernua premiatzen du emakumeen eta gizonen arteko berdintasuna landa-ingurunean bultzatuko duten berariazko zenbait ekintza jaso ditzan Emakumeen eta gizonen arteko berdintasunerako Plan Estrategikoan, zeina apirilaren 4ko 17/2019 Foru Legearen 14. artikuluan ezarritakoaren arabera taxutzen ari den; hartara, gutxienez honako jarduketa-ardatz hauek garatuko dira:

1.- Emakumeak eta gizonak nekazaritza-ustiategietan titularkideak izan daitezen sustatzea, nekazaritzako ustiategien titulartasuna partekatzeari buruzko urriaren 4ko 35/2011 Legearen ezarpen eraginkorra sustatuz.

2.- Jarduerak sustatzea enplegua sortzeko eta landa inguruneko emakumeek enplegu bat lortzea aldezteko.

3.- Landa inguruneko emakumeen prestakuntza bultzatzea.

4.- Generoko arrakala digitala deuseztatzen laguntzea eta landa inguruneko emakumeek informazioaren eta komunikazioaren teknologietarako sarbidea izan dezaten bultzatzea.

5.- Parekidetasuna arautzea emakumeek enpresen eta elkarteen zuzendaritza-organoetan duten partaidetzan.

6.- Emakumeek eta gizonek nekazaritza-erakundeen erabakitze-organoetan ordezkaritza parekidea izan dezaten sustatzea.

7.- Landa-eremuko emakumeen lana ikusgai egiteko aukera ematen duten sentsibilizazio ekintzak abiaraztea.

8.- Familia eta lana bateragarriak izan daitezen sustatzea, haurrei, zaharrei eta mendetasuna duten pertsonei laguntzekoak diren hurbiltasuneko sareen eta gizarte zerbitzuen sareen bidez.

9.- Indartzea emakume ekintzaileen enpresa-ekimenak eta emakumeek sustatutako nekazaritza- edo abeltzaintza-garapeneko jarduerak.

10.- Berariazko ekintzak egitea, landa-inguruneko genero-indarkeria ekiditeko”.

Iruñean, 2020ko urtarrilaren 17an

Lehendakaria: Unai Hualde Iglesias